SET ภาคเช้าร่วง 10 จุด หลังเจอแรงขายหุ้นบิ๊กแคป
SET ช่วงเช้าร่วง 10 จุด เนื่องจากมีแรงขายทำกำไรหุ้นกลุ่มใหญ่ ล่าสุดเมื่อเวลา 10.48 น. ดัชนีฯอยู่ที่ 1,434.15, จุด ลดลง 10.51 จุด หรือ 0.73% สูงสุด 1,441.66 จุด ต่ำสุด 1,433.01 จุด มูลค่าซื้อขายโดยรวม 6.45 พันลบ.
24 ก.ค. 2558

ผู้สื่อข่าวรายงานว่า ตลาดหุ้นไทยช่วงเช้าร่วง 10 จุด ตามภูมิภาคที่ส่วนใหญ่อยู่แดนลบ ขณะที่มีแรงขายหุ้นขนาดใหญ่ในกลุ่มพลังงาน, แบงก์ และสื่อสาร ออกมาต่อเนื่องกดดันต่อภาพรวมการลงทุน ขณะที่ ล่าสุดเมื่อเวลา 10.48 น. ดัชนีหุ้นไทย อยู่ที่ 1,434.15, จุด ลดลง 10.51 จุด หรือ 0.73% สูงสุด 1,441.66 จุด ต่ำสุด 1,433.01 จุด มูลค่าซื้อขายโดยรวม 6,453 ล้านบาท
 
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย) หรือ MBKET เปิดเผยถึงตลาดหุ้นไทยเช้านี้ปรับตัวลง 10 จุด เป็นไปตามตลาดหุ้นอื่นในภูมิภาคเอเชียที่ส่วนใหญ่จะอยู่ในแดนลบ ยกเว้นตลาดจีน หลังจากที่จีนได้ประกาศตัวเลข PMI ภาคการผลิตงวดเดือนก.ค.ออกมาต่ำสุดในรอบ 15 เดือน แต่จะเห็นได้ว่าตลาดจีนกลับปรับตัวขึ้น เนื่องจากคนเก็งว่าจีนจะมีการออกนโยบายกระตุ้นเศรษฐกิจ
นอกจากนี้ ยังไม่มี Sentiment เชิงบวกเพิ่มเข้ามา และตลาดทั่วโลกต่างรอดูการประชุมธนาคารกลางสหรัฐ (FED) ในช่วงกลางสัปดาห์หน้า ขณะที่ ช่วงบ่ายนี้จะมีการแถลงของ พล.อ.อ.ประจิน จั่นตอง รมว.คมนาคมในเรื่องโครงการการลงทุนของภาครัฐ ซึ่งก็อาจจะทำให้หุ้นกลุ่มรับเหมารีบาวน์ขึ้นได้ โดยมีแนวรับ 1,432 จุด ส่วนแนวต้าน 1,450 จุด